משרד הבריאות הודיע אמש על בחירתה של ד"ר אסנת לבציון-קורח למנהלת בית החולים על שם יצחק שמיר (אסף הרופא), והיא צפויה להיות האישה הראשונה שתנהל בית חולים ממשלתי-כללי במדינה. ד"ר לבציון-קורח מומחית ברפואת ילדים ובמנהל רפואי כיהנה כעוזרת מנכ"ל בית החולים הדסה לפרופ' שלמה מור יוסף, כסגנית מנהל אסף הרופא מ-2008 עד 2012 וכמנהלת הדסה הר הצופים מיוני 2012 עד היום. ד"ר לבציון –קורח בת 49 תושבת ירושלים וירושלמית במקור, נשואה לד"ר עמית קורח מנתח לב בבית החולים הדסה עין כרם ואם ל-4 בנים. שר הבריאות הרב יעקב ליצמן בירך ואיחל הצלחה לד"ר לבציון-קורח , לדבריו מדובר בבחירה מצוינת לאור ניסיון הרב שצברה במהלך השנים, במקצועיות ובמסירות.
מנכ"ל משרד הבריאות משה בר סימן טוב מסר: "אני מברך את ד״ר אסנת לבציון-קורח על בחירתה לניהול בית החולים על שם יצחק שמיר (אסף הרופא). בפני בית החולים ניצבים בשנים הקרובות אתגרים עצומים הנובעים בין היתר מהשינויים הדמוגרפיים באזור. במסגרת זו נוצרות הזדמנויות לצמיחה והתפתחות מקצועית של בית החולים. ד"ר לבציון-קורח מביאה עמה ניסיון ניהולי עשיר והיכרות מעמיקה עם בית החולים, בו כיהנה כסגנית בעבר. מעבר לכך, זוהי הפעם הראשונה בה אישה תנהל בית חולים כללי בישראל, זוהי עוד עדות להשתלבות נשים בדרגות הניהול הבכירות ביותר במערכת הבריאות ואני גאה על כך."